ธอส.ออกสลากมีรางวัลเลขท้ายทั้งตรงและโต๊ด
ธอส.ออกสลากชุดใหม่ขาย 20 ต.ค.นี้ ลุ้นรางวัลใหญ่ 1 ล้านบาท และเลขท้าย 2 และ 3 ตัว ทั้งตรงและโต๊ด
5 ต.ค. 2563

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) ในวันที่ 19 ต.ค. นี้ จะเสนอให้คณะกรรมการธนาคารพิจารณาเห็นชอบออกสลาก ธอส. ชุดเกล็ดดาว วงเงิน 1.5 หมื่นล้านบาท อายุ 2 ปี ขายให้กับประชาชนทั่วไปในวันที่ 20 ต.ค. นี้ทันที เพื่อนำเงินมาปล่อยกู้บ้านดอกเบี้ยต่ำให้กับผู้มีรายได้น้อย เป็นการช่วยให้คนไทยมีบ้านตามนโยบายของธนาคารและรัฐบาล
สำหรับการขายสลากจะแบ่งออกเป็น 3 ชุด ชุดละ 5,000 ล้านบาท ขายหน่วยละ 5,000 บาท แต่ละชุดมีสิทธิถูกรางวัลรางวัลที่ 1 มูลค่า 1 ล้านบาท จำนวน 1 รางวัล รางวัลที่ 2 มูลค่า 5 หมื่นบาท 4 รางวัล รางวัลที่ 3 มูลค่า 5,000 บาท จำนวน 20 รางวัล และ รางวัลที่ 5 มูลค่า 500 บาท จำนวน 20 รางวัล
นอกจากนี้ ยังมีรางวัลพิเศษจูงใจผู้ซื้อ ประกอบด้วยรางวัลเลขท้าย 3 ตัวตรง มูลค่า100 บาท 5,000 รางวัล รางวัลเลขท้าย 3 ตัวสลับ หรือ โต๊ด มูลค่า 50 บาท 5,000 รางวัล
ขณะเดียวกันยังมี รางวัลเลขท้าย 2 ตัวตรง มูลค่า 50 บาท เลขท้าย 2 ตัวสลับ หรือโต๊ด มูลค่า20 บาท อีกอย่างละ 1 หมื่นรางวัล
โดยจะมีการออกรางวัลทุกวันที่ 16 ของทุกเดือน โดยงวดแรกจะออกรางวัลวันที่ 16 พ.ย. 2563 สามารถซื้อสลากชุดนี้ได้ผ่านทางแอป GHB ALL และสาขาธนาคารทั่วประเทศ
นายฉัตรชัย กล่าวว่า หากสลากชุดนี้ได้รับความสนใจขายหมดทั้ง 3 ชุด วงเงิน 1.5 หมื่นล้านบาท ทางธนาคารก็จะขอคณะกรรมการเพิ่มวงเงินในการออกสลากชุดเกร็ดดาวเพิ่มได้อีก โดยกลุ่มลูกค้าของสลากชุดนี้อยู่ที่ประชาชนมีเงินออมฝากอยู่ในบัญชีออมทรัพย์ 1-2 แสนบาท เพราะการโยกเงินมาลงทุนในสลากเกร็ดดาว จะได้รับผลตอบแทนจากอัตราดอกเบี้ยที่สูงกว่าอัตราดอกเบี้ยออมทรัพย์แล้วยังมีสิทธิลุ้นโชคได้รางวัล 1 ล้านบาท และรางวัลต่างๆ เพิ่มเติม โดยเงินต้นยังอยู่ดีกว่าไปซื้อสลากกินแบ่งรัฐบาล